讀梅聖俞詩
作者：張九成
朝代：宋

paragraphs: 吾生前輩後，不及識諸公。
每讀諸公集，想見其音容。
聖俞仁廟時，歐公最相知。
春風一杯酒，夜坐數章詩。
雍容長者風，忠厚君子辭。
格律從正始，句法自爐錘。
衮衮鳴山泉，款款語親闈。
試一涉其流，超然忘百憂。
後輩亦有作，豈曰不冥搜。
雕琢傷正氣，磔裂無全牛。
堙鬰暗大理，矜夸墮輕浮。
所以聖俞詩，把玩不能休。
死者如可作，吾其與之遊。